Document ID: 32004R2232

KOMISJONI MÄÄRUS (EÜ) nr 2232/2004,
23. detsember 2004,
millega muudetakse nõukogu määruse (EMÜ) nr 2377/90 (milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes) I, II ja III lisa seoses altrenogesti, beklometasoon-diproprionaadi, kloprostenooli, r-kloprostenooli, sorbitanseskvioleaadi ja toltrasuriiliga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes, (1) eriti selle artikleid 2 ja 3 ja artikli 4 lõiget 3,
võttes arvesse Euroopa Ravimihindamisameti arvamusi, mille on esitanud veterinaarravimite komitee,
ning arvestades järgmist:
(1)
Kõiki farmakoloogilisi toimeaineid, mida kasutatakse ühenduses toiduloomadele manustamiseks ettenähtud veterinaarravimites, tuleb hinnata vastavalt määrusele (EMÜ) nr 2377/90.
(2)
Altrenogest oli lisatud 29. aprilli 1996. aasta direktiivi 96/22/EÜ (mis käsitleb teatavate hormonaalse või türostaatilise toimega ainete ja beetaagonistide kasutamise keelamist loomakasvatuses ning millega tunnistatakse kehtetuks direktiivid 81/602/EMÜ, 88/146/EMÜ ja 88/299/EMÜ) (2) kohaselt määruse (EMÜ) nr 2377/90 III lisasse, sigade ja hobuslaste jaoks üksnes zootehniliseks kasutuseks kuni teadusuuringute lõpuleviimiseni. Uuringud on nüüdseks lõpetatud ning altrenogest tuleks seetõttu lisada määruse I lisasse.
(3)
Beklometasoon-diproprionaat tuleks lisada määruse (EMÜ) nr 2377/90 II lisasse hobuslaste jaoks, kuid üksnes sissehingamiseks.
(4)
Kloprostenool ja r-kloprostenool on lisatud määruse (EMÜ) nr 2377/90 II lisasse veiste, sigade ja hobuslaste jaoks. Kirjed peaksid laienema ka kitsedele.
(5)
Sorbitanseskvioleaat on tihedalt seotud sorbitantrioleaadiga, mis on lisatud määruse (EMÜ) nr 2377/90 II lisasse kõigi toiduloomade liikide jaoks. Muud sorbitaani estrid on lisaainetena lubatud vastavalt Euroopa Parlamendi ja nõukogu 20. veebruari 1995. aasta direktiivile 95/2/EÜ toiduainetes kasutatavate lisaainete (välja arvatud värv- ja magusainete) kohta (3) ning on seetõttu lisatud määruse (EMÜ) nr 2377/90 II lisasse kõigi toiduloomaliikide jaoks. Asjaomased sorbitaani estrid on sorbitaanmonostearaat (E491), sorbitaantristearaat (E492), sorbitaanmonolauraat (E493), sorbitaanmonooleaat (E494) ja sorbitaanmonopalmitaat (E495). Seetõttu tuleks ka sorbitanseskvioleaat lisada nimetatud II lisasse kõigi toiduloomaliikide jaoks.
(6)
Toltrasuriil on lisatud määruse (EMÜ) nr 2377/90 I lisasse kanade, kalkunite ja sigade jaoks. Teadusuuringute lõpuleviimiseks, et laiendada selle kasutamist ka veistele, tuleks toltrasuriil lisada selle määruse III lisasse, jättes välja loomad, kellelt saadakse inimtoiduks ettenähtud piima.
(7)
Määrust (EMÜ) nr 2377/90 tuleks vastavalt muuta.
(8)
Enne käesoleva määruse kohaldamist tuleks kehtestada piisav tähtaeg, et liikmesriigid saaksid teha kõik vajalikud kohandused müügilubadesse, mis on antud vastavalt Euroopa Parlamendi ja nõukogu 6. novembri 2001. aasta direktiivile 2001/82/EÜ veterinaarravimeid käsitlevate ühenduse eeskirjade kohta. (4)
(9)
Käesoleva määrusega ettenähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2377/90 I, II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse 22. veebruarist 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. detsember 2004

Labels: 0
1
17